Агенцията по храните контролира засилено пратките с месо от Полша - Здравница
Начало › Всички от актуално › Агенцията по храните контролира засилено пратките с месо от Полша
Поради зачестили съобщения по Системата за бързо известяване RASFF за замърсяване на птиче месо от полски производител със салмонела Българската агенция по безопасност на храните (БАБХ) предприе засилено наблюдение над пристигащите у нас пратки с месо от този производител. Всички пратки от бизнес оператора, влизащи в страната, ще бъдат подложени на лабораторен анализ за салмонела.
От началото на годината по Системата за бързо съобщаване на храни и фуражи са получени 168 съобщения за наличие на салмонела в птиче месо от Полша.
Засегнати са различни държави членки на ЕС (Белгия, Италия, Германия, Холандия, Дания, Ирландия, Латвия, Литва, Естония, Финландия, Хърватска, Чехия, Франция, Словакия, Великобритания, Румъния, Унгария, България, Норвегия, Словения, Австрия, Испания, Гърция, Кипър).
Съобщенията, в които България е засегната страна са 16 на брой.
Първото съобщение е получено през март т.г, като до края на октомври те вече са 6. За периода от 29.10.2019 г. до момента са получени 10 известия по системата. Във всички съобщения за ноември е засегнат един полски производител. Всяко известие се отнася за конкретни партиди. Получатели в България са различни компании, които се занимават с преработка и търговия.
Законодателтвото в областта на храните позволява продуктите да се върнат на доставчика, да се насочат за термична преработка или да се предадат за обезвреждане в предприятие за преработка на странични животински продукти. За последващите действия към засегнатите продукти отговорността се носи от всеки производител или търговец, който предлага храни на пазара, а БАБХ контролира изпълнението.